Η **Jaguar XJ X350** ήταν ένα μεγάλο πολυτελές σεντάν αυτοκίνητο της κατηγορίας F, που κατασκευάστηκε από τη βρετανική αυτοκινητοβιομηχανία Jaguar, από τον Δεκέμβριο του 2002 έως τον Μάρτιο του 2009. Στα τέλη Φεβρουαρίου του 2007 παρουσιάστηκε ένα μικρό λίφτινγκ που κυκλοφόρησε ως **XJ X358**. Αντικατέστησε την Jaguar XJ X308 και αντικαταστάθηκε τον Νοέμβριο του 2009 από την Jaguar XJ X351.

Βασικά στοιχεία
---------------

Η γενιά X350 έκανε πρεμιέρα στο Σαλόνι Αυτοκινήτου του Παρισιού στα τέλη Σεπτεμβρίου του 2002. Η μαζική παραγωγή της ξεκίνησε τον Δεκέμβριο του 2002 και κυκλοφόρησε διεθνώς ως μοντέλο 2003, αν και ειδικότερα στη Βόρεια Αμερική έφτασε με καθυστέρηση λίγων μηνών και ως μοντέλο της σεζόν (model year) του 2004. Το σύνολο σχεδόν της γενιάς X350 / X358 συνέπεσε με τη χρονική διάρκεια που η Jaguar ανήκε στον πολυτελή όμιλο Premier Automotive Group της Ford. Μοναδική εξαίρεση ήταν το τελευταίο έτος παραγωγής της, καθώς τον Μάρτιο του 2008 η Tata Motors εξαγόρασε τη Jaguar (καθώς και την Land Rover, ταυτόχρονα). Η παραγωγή της τελικής εκδοχής X358 έληξε τον Μάρτιο του 2009, με τη συνολική παραγωγή των X350 / X358 να φτάνει τα 83.566 αντίτυπα, έναντι 126.260 της προκατόχου.

Ο 4-ζωνικός κλιματισμός όπως φαίνεται στο πίσω σαλόνι μιας Jaguar XJ X350 με μακρύ μεταξόνιο.
Το ταμπλό της προηγούμενης δεξιοτίμονης Jaguar XJ X350.
Τόσο η X350, όσο και η X358, έφεραν στάνταρ 6-τάχυτο αυτόματο κιβώτιο, μια σειρά κινητήρων βενζίνης και ντίζελ (V6, V8 και V8 με αεροσυμπιεστή) και ποικιλία εκδόσεων εξοπλισμού. Και τα δύο μοντέλα, επίσης, διατέθηκαν σε εκδοχές με κοντό μεταξόνιο (2003 - 2009) και μακρύ μεταξόνιο (2005 - 2009). Μάλιστα η εκδοχή με το μακρύ μεταξόνιο ήταν το μεγαλύτερο σε μήκος αυτοκίνητο στην έως τότε ιστορία της Jaguar, ρεκόρ που καταρρίφθηκε μετά από τη διάδοχο Jaguar XJ X351. Ο στάνταρ κλιματισμός ήταν 2-ζωνικός, ενώ στη μακρύτερη εκδοχή ήταν διαθέσιμος ένας 4-ζωνικός.

Η γενιά X350 / X358 ήταν επίσης αξιοσημείωτη για τα προηγμένα της ηλεκτρικά συστήματα, την αερανάρτηση εμπρός και πίσω, με σύστημα διατήρησης σταθερού ύψους πίσω, και για το πλήρως αλουμινένιο αμάξωμά της, που ήταν από τα πρώτα σε μοντέλο παραγωγής. Για την ακρίβεια, το μοντέλο είχε αλλάξει πλατφόρμα για πρώτη φορά σε γενιά της XJ από το 1986. Το αμάξωμα της X350 / X358 ήταν αυτοφερόμενο (ενιαίο δομικό σύνολο) και λόγω της χρήσης αλουμινίου ήταν κατά 40% ελαφρύτερο, παρά τη συνολική αύξηση των εξωτερικών του διαστάσεων, και ταυτόχρονα 50% ισχυρότερο από τον προκάτοχό του.

Το μόνο αμφιλεγόμενο σημείο της σειράς X350 / X358 ήταν η αισθητική της, καθώς ήταν μια συντηρητική εξέλιξη των παλαιότερων XJ, ενώ ειδικότερα η μπροστινή της γρίλια θύμιζε τη γρίλια της αρχικής Jaguar XJ του 1968. Η εξωτερική αισθητική της X350 είχε διαμορφωθεί από τον Sandy Boyes, υπό την ηγεσία του επικεφαλής Tom Owen. Παρά την ρετρό εμφάνισή της, ωστόσο, είχε δοθεί μεγαλύτερη έμφαση στην αεροδυναμική από τις προηγούμενες γενιές της XJ, με αποτέλεσμα να έχει έναν ανεκτό αεροδυναμικό συντελεστή Cd 0,32 έναντι 0,37 της προκατόχου XJ8.

Ενεργητική και παθητική ασφάλεια
--------------------------------

Το σαλόνι μιας XJ X350 Sovereign του 2006.
Σε όλες τις εκδόσεις της γενιάς X350 / X358 υπήρχαν στάνταρ 4 αεριζόμενα δισκόφρενα, 4-κάναλο σύστημα αντιμπλοκαρίσματος τροχών (ABS), σύστημα ελέγχου πρόσφυσης (traction control system), ηλεκτρονικός έλεγχος ευστάθειας (ESP), υποβοήθηση φρένων σε έκτακτη ανάγκη (emergency brake assist), μπροστινοί και πίσω αισθητήρες παρκαρίσματος, φώτα ομίχλης και αερόσακοι μπροστινοί, πλευρικοί στα μπροστινά καθίσματα και οροφής για τους μπροστινούς και τους πίσω επιβάτες. Στάνταρ, επίσης, ήταν και ένα σύστημα ηλεκτρονικής συνεργασίας ανάμεσα στις ζώνες ασφαλείας και στους αερόσακους, γνωστό επίσημα ως **Advanced Restraint Technology System (ARTS)**. Το σύστημα αυτό είχε σχεδιαστεί για να «αισθάνεται» την ισχύ της πρόσκρουσης, τη θέση του οδηγού και την κατάσταση στη ζώνη ασφαλείας, χρησιμοποιώντας αισθητήρες υπερηχητικούς, μαζί και με αισθητήρες του βάρους στο κάθισμα, για να ρυθμίζει τη δύναμη ανοίγματος του αερόσακου.

Επιπρόσθετα, οι συγκολλήσεις του αλουμινένιου αμαξώματος ήταν από ατσάλι **Boron** υψηλής αντοχής, ενώ και γενικότερα το σασί ήταν κατά 50% ισχυρότερο από τον προκάτοχό του, όπως προαναφέρθηκε. Μια ακόμα σημαντική βελτίωση, ήταν ότι το ντεπόζιτο καυσίμων της XJ X350 μετακόμισε εξ αρχής στο κέντρο του αμαξώματος, κάτω από τα πίσω καθίσματα, μειώνοντας έτσι τις πιθανότητες να αρπάξει φωτιά σε τυχόν οπίσθια πρόσκρουση, ενώ σε όλες τις παλαιότερες XJ η δεξαμενή καυσίμων ήταν πάνω από τον πίσω άξονα. Για την ιστορία, στάνταρ σε όλες τις X350 / X358 ήταν και ηλεκτρικά ρυθμιζόμενα πεντάλ.

Τεχνικά στοιχεία
----------------

| Μοντέλο | Κυβισμός | Κύλινδροι | Ισχύς | Ροπή | Επιτάχυνση0-100 km/h | Μέγιστηταχύτητα | Παραγωγή |
| --- | --- | --- | --- | --- | --- | --- | --- |
| Βενζίνη |
| XJ 3.0 | 2.967 cm³ | V6 | 175 kW (238 PS) στις 6.800 rpm | 293 N·m στις 4.100 rpm | 8,1 sec | 233 km/h | 12/2002 – 3/2009 |
| XJ 3.5 | 3.555 cm³ | V8 | 190 kW (258 PS) στις 6.250 rpm | 335 N·m στις 4.200 rpm | 7,6 sec | 242 km/h |
| XJ 4.2 | 4.196 cm³ | 219 kW (298 PS) στις 6.000 rpm | 411 N·m στις 4.100 rpm | 6,6 sec | 250 km/h\* |
| XJR 4.2 Kompressor | 291 kW (395 PS) στις 6.100 rpm | 541 N·m στις 3.500 rpm | 5,3 sec | 250 km/h\* | 10/2003 – 3/2009 |
|
| Ντίζελ |
| XJ 2.7 D bi-turbo | 2.720 cm³ | V6 | 152 kW (207 PS) στις 4.000 rpm | 435 N·m στις 1.900 rpm | 8,2 sec | 225 km/h | 03/2003 – 3/2009 |
|

Ο αστερίσκος υποδηλώνει ηλεκτρονικό κόφτη της τελικής ταχύτητας. Επίσης, οι εκδόσεις V6 και η 3.5 λίτρων V8 δεν κυκλοφόρησαν ποτέ στις Ηνωμένες Πολιτείες, παρά μόνο οι εκδόσεις με τους κινητήρες 4.2 λίτρων V8.

Ανανέωση του 2007
-----------------

Jaguar XJ X358 (λίφτινγκ) 2.7 D (ντίζελ) στο Ντίσελντορφ της Γερμανίας το 2011.
Στα τέλη Φεβρουαρίου του 2007, παρουσιάστηκε ένα μικρό λίφτινγκ στην X350 που μετονομάστηκε τότε σε **XJ X358** και κυκλοφόρησε διεθνώς για τη σεζόν (model year) του 2008. Έφερε λίγο διαφορετική και χαμηλότερη μπροστινή γρίλια, ενώ και ο μπροστινός προφυλακτήρας ανανεώθηκε ελαφρά. Επίσης, ένα νέο έμβλημα της Jaguar μέσα στη γρίλια αντικατέστησε το προηγούμενο, που ήταν στο καπό. Τα μπροστινά φώτα παρομοίως ανανεώθηκαν και τα πλαϊνά φλας μετακόμισαν στους πλευρικούς καθρέφτες. Μια ελαφρά ανανέωση έγινε επίσης και στον πίσω προφυλακτήρα και στα πίσω φώτα. Στο σαλόνι, τα μπροστινά καθίσματα επανασχεδιάστηκαν και στον πίνακα οργάνων προστέθηκε σύστημα ελέγχου πίεσης ελαστικών.

Η εκδοχή XJ X358 ήταν βραχύβια και παρήχθη μόνο για 2 έτη, καθώς η επόμενη σεζόν, του 2009, ήταν η τελευταία αυτής της γενιάς και η παραγωγή της έληξε τον Μάρτιο του 2009. Αντικαταστάθηκε από την Jaguar XJ X351, που μπήκε στη μαζική παραγωγή τον Νοέμβριο του 2009, για τη σεζόν του 2010, και ήταν η τελευταία γενιά της σειράς XJ.

Αναφορές
--------

1. ↑  «Future Classic Friday: Jaguar XJ (X350)». Honest John. 23 Ιουνίου 2017.
2. ↑  «Last of the Jaguar XJ X350 models». Jaguar-xj-blog.com. 1 Μαρτίου 2004. Αρχειοθετήθηκε από το πρωτότυπο στις 13 Ιουνίου 2010. Ανακτήθηκε στις 30 Σεπτεμβρίου 2010.
3. ↑  Thorley, Nigel (1 Απριλίου 2013). «Jaguar All The Cars, 3rd Edition, 2013, p.278». Veloce Publishing.
4. ↑  Thorley, Nigel (September 2003). Jaguar: All the Cars. Haynes Publishing. ISBN 1-84425-001-6.
5. ↑  Marriage, Oliver (25 Φεβρουαρίου 2003). «Jaguar XJ8 3.5». Auto Express.
6. ↑  Hull, Nick (7 Απριλίου 2003). «Jaguar XJ Design Development». Car Design News. Αρχειοθετήθηκε από το πρωτότυπο στις 6 Νοεμβρίου 2018. Ανακτήθηκε στις 22 Δεκεμβρίου 2020.
7. ↑  «2008 Jaguar XJ X358 specs». *Automobile-catalog*. Ανακτήθηκε στις 4 Φεβρουαρίου 2014.

Βιβλιογραφία
------------

* Heiner Stertkamp: Jaguar – Die komplette Chronik von 1922 bis heute. 2. Auflage. Heel Verlag, Königswinter 2006, ISBN 3-89880-337-6.
* Martin Puthz: Jaguar XJ und alle Modelle von 1922 bis heute Delius Klasing Verlag, Bielefeld 2010, ISBN 978-3-7688-2692-1.
* N. Thorley: Jaguar, All the Cars. Haynes Publishing, Sparkford 2003, ISBN 1-84425-001-6.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Jaguar XJ (X350)** |

* Γνωριμία με την Jaguar XJ X350 από το περιοδικό 4Τροχοί (Μάιος 2003)
* Γνωριμία με τις Jaguar XJ 2.7 D και Jaguar X-Type 2.2 D από το περιοδικό 4Τροχοί (Αύγουστος 2005)
* www.consumerguide.com/used/ 2004-2009 Jaguar XJ. (αναφέρεται στην X350 / X358 Αμερικανικών προδιαγραφών)
* www.autoblog.com/buy/2008 Jaguar XJ expert review.